Povodom nemilog događaja od prošle nedelje kada su za sada neimenovane osobe prekrečile mural ’’The Only Truth’’ čuvenog francuskog umetnika Remeda oglasio se član Gradskog veća za kulturu Dalibor Rožić i najavio da će nadležni utvrditi šta se desilo sa tim umetničkim delom.

Foto: Blic / RAS Srbija Mural koji je krasio zid

- Mi podržavamo urbanu umetnost. Evropska dimenzija, odnosno uključivanje internacionalnih umetnika, ali i participativnost građana u donošenju odluka o budućim muralima u gradu neophodni su standardi na kojima su radile mnogobrojne evropske prestonice kulture. Planiramo da u skladu sa Strategijom kulturnog razvoja Grada u narednih nekoliko godina obezbedimo prostor za više murala domaćih i priznatih svetskih umetnika što je i dokaz da itekako podržavamo ovaj vid umetnosti - naglasio je Rožić.

On je istakao da će se na osnovu predloga Novosađana, a uz konsultovanje stručnih službi, odrediti više lokacija za murale koji će u budućnosti biti naslikani na fasadama Novog Sada.

- Kao što smo prošle godine insistirali na demokratičnosti i transparentnosti u donošenju strategije razvoja kulture grada, akcionim planom i kandidaturi Novog Sada za Evropsku prestonicu kulture, što je i donelo konkretne rezultate za sve Novosađane, tako ćemo i sada ostati dosledni i ne dozvoliti da se dnevnopolitička retorika bespotrebno nametne u kulturi našeg grada - dodao je Rožić.

Foto: RAS / RAS Srbija Oko 200 građana okupilo se na mestu gde je nekada bio mural

Podsetimo, oko 200 građana i aktivista nekoliko novosadskih organizacija mladih okupilo se u nedelju u znak protesta ispred zgrade u Gimnazijskoj ulici na kojoj je bio mural ''The Only Truth'' i zahtevali od nadležnih da utvrde ko je to uradio.

Čin uklanjanja pomenutog umetničkog dela izazvao je revolt građana i poklonika moderne umetnosti koji su iste večeri na zidu gde je bio mural nacrtali muški polni organ i prezentovali ga na društvenim mrežama pod nazivom #kural.

Sutradan je taj sporni grafit prekrečen ali je svega nekoliko sati nakon toga na zidu ''oslikan'' još jedan penis koji je nazvan #kural2.0, a javnost je tražila da se oglasi onaj ko je prekrečio Remedovo delo i objasni zašto je to uradio.

I taj #kural je prekrečen ali uporni buntovnici nacrtali su i #kural3.0 na koji su danas građani lepili poruke kao što su: ''Evropska prestonica kulture ili cenzure?'', ''Kome smeta kural'', ''Kome smeta sloboda izražavanja'', ''Po čijem nalogu je prekrečen Remedov mural'' i slično.

Foto: RAS / RAS Srbija Poruke na #kuralu

Podsetimo, francuski umetnik Remed uz pomoć dva novosadska umetnika Dušana Bjeljca i Mrdaka Luburića 2009. godine oslikao je mural „The Only Truth“. Remed je u Novi Sad došao na poziv umetničke asocijacije Inbox, a ceo projekat realizovan je pod pokroviteljstvom našeg grada i švajcarskog programa za kulturu Pro Helevetia.

Povodom ovog nemilog događaja oglasio se i sam Remed koji je izrazio poštovanje prema slobodoumnim umetnicima autorima #kurala.